REGULAMENTUL (CE) NR. 1117/2008 AL COMISIEI
din 11 noiembrie 2008
de modificare a Regulamentului (CE) nr. 1973/2004 de stabilire a normelor de aplicare a Regulamentului (CE) nr. 1782/2003 al Consiliului în ceea ce privește schemele de ajutor prevăzute la titlurile IV și IVa din respectivul regulament și utilizarea terenurilor retrase din circuitul agricol pentru producția de materii prime
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (1), în special articolul 110b alineatul (2) și articolul 145 litera (r) a doua liniuță,
întrucât:
(1)
Regulamentul (CE) nr. 1782/2003, modificat prin Regulamentul (CE) nr. 637/2008 (2), stabilește normele aplicabile ajutoarelor cuplate pentru bumbac în conformitate cu hotărârea Curții în cauza C-310/04.
(2)
Titlul IV capitolul 10a din Regulamentul (CE) nr. 1782/2003 prevede, în special, posibilitatea acordării unui ajutor direct pentru producția de bumbac. Prin urmare, este necesar să se adapteze normele corespunzătoare stabilite în Regulamentul (CE) nr. 1973/2004 al Comisiei (3).
(3)
Articolul 110b alineatul (1) din Regulamentul (CE) nr. 1782/2003 prevede că, pentru a fi eligibil pentru ajutorul pe hectar, fermierul trebuie să însămânțeze suprafața destinată culturii bumbacului cu soiuri autorizate și să cultive bumbacul pe terenuri autorizate de către statele membre. Prin urmare, trebuie specificate criteriile de autorizare atât pentru soiuri, cât și pentru terenurile adaptate producției de bumbac.
(4)
Pentru a primi ajutorul pe hectar pentru bumbac, fermierii trebuie să însămânțeze terenuri autorizate. Trebuie să fie stabilit un criteriu pentru definirea „însămânțării”. Stabilirea de către statele membre a densității minime de plantare pentru aceste terenuri în funcție de condițiile pedoclimatice și de caracteristicile regionale specifice trebuie să constituie un criteriu obiectiv pentru a stabili dacă însămânțarea a fost corect efectuată.
(5)
Statele membre trebuie să autorizeze organizații interprofesionale de producție a bumbacului pe baza unor criterii obiective referitoare la dimensiunea și organizarea internă a acestora. Dimensiunea unei organizații interprofesionale trebuie stabilită ținând seama de cerința ca întreprinderea de egrenat membră să poată primi cantități suficiente de bumbac neegrenat.
(6)
Pentru a evita complicațiile în gestionarea schemei de ajutor, un producător nu poate fi membrul mai multor organizații interprofesionale. Din același motiv, în cazul în care un producător care aparține unei organizații interprofesionale se angajează să livreze bumbacul pe care îl produce, acesta trebuie să livreze bumbacul numai întreprinderii de egrenat care aparține aceleiași organizații.
(7)
Schema de ajutor pentru bumbac impune statelor membre să transmită producătorilor anumite informații privind cultivarea bumbacului, precum soiurile autorizate, criteriile obiective de autorizare a terenurilor și densitatea minimă a plantelor. Pentru informarea fermierilor în timp util, statul membru trebuie să transmită informațiile respective până la o anumită dată.
(8)
Prin urmare, Regulamentul (CE) nr. 1973/2004 trebuie modificat în consecință.
(9)
Deoarece normele stabilite la titlul IV capitolul 10a din Regulamentul (CE) nr. 1782/2003 se aplică începând cu 1 ianuarie 2009, normele stabilite în prezentul regulament trebuie să se aplice de la aceeași dată.
(10)
Măsurile prevăzute în prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Capitolul 17a din Regulamentul (CE) nr. 1973/2004 se înlocuiește cu următorul text:
„CAPITOLUL 17a
PLĂȚI SPECIFICE PENTRU CULTIVAREA BUMBACULUI
Articolul 171a
Autorizarea terenurilor agricole pentru producția de bumbac
Statele membre stabilesc criteriile obiective pe baza cărora terenurile sunt autorizate în vederea acordării ajutorului specific pentru bumbac prevăzut la articolul 110a din Regulamentul (CE) nr. 1782/2003.
Criteriile menționate anterior se bazează pe cel puțin unul dintre următoarele elemente:
(a)
economia agricolă a regiunilor pentru care producția de bumbac este importantă;
(b)
starea pedoclimatică a suprafețelor în cauză;
(c)
gestionarea apelor de irigare;
(d)
rotațiile și tehnicile de cultivare care pot respecta mediul.
Articolul 171aa
Autorizarea soiurilor pentru însămânțare
Statele membre procedează la autorizarea soiurilor înregistrate în «Catalogul comun al soiurilor din speciile de plante agricole» care sunt adaptate la nevoile pieței.
Articolul 171ab
Condiții de eligibilitate
Însămânțarea suprafețelor prevăzute la articolul 110b alineatul (1) din Regulamentul (CE) nr. 1782/2003 se realizează prin obținerea unei densități minime a plantelor care urmează să fie stabilită de către statul membru în funcție de condițiile pedoclimatice și, după caz, de caracteristicile regionale specifice.
Articolul 171ac
Practici agronomice
Statele membre sunt autorizate să stabilească norme speciale în ceea ce privește practicile agronomice necesare pentru întreținerea și recoltarea culturilor în condiții normale de creștere.
Articolul 171ad
Autorizarea organizațiilor interprofesionale
(1) În fiecare an statele membre autorizează, înainte de 31 decembrie, pentru însămânțările din anul următor, orice organizație interprofesională de producție de bumbac care a depus o cerere în acest sens și care:
(a)
regrupează o suprafață totală de cel puțin 4 000 ha, stabilită de statul membru și care îndeplinește criteriile de autorizare prevăzute la articolul 171a, precum și cel puțin o întreprindere de egrenat;
(b)
a adoptat norme de funcționare interne, în special privind condițiile de aderare și cotizațiile, în conformitate cu reglementările naționale și comunitare.
Cu toate acestea, pentru 2009, statele membre autorizează organizațiile interprofesionale de producție a bumbacului înainte de 28 februarie 2009.
(2) În cazul în care se constată că o organizație interprofesională autorizată nu respectă criteriile de autorizare prevăzute la alineatul (1), statul membru retrage autorizația, cu excepția cazului în care respectarea criteriilor în cauză se restabilește într-un termen rezonabil. În cazul în care se preconizează retragerea autorizației, statul membru notifică organizației interprofesionale intenția sa, precum și motivele retragerii. Statul membru acordă organizației interprofesionale posibilitatea de a-și prezenta observațiile într-un termen stabilit. În caz de retragere, statele membre prevăd aplicarea de sancțiuni corespunzătoare.
Agricultorii care sunt membri ai unei organizații interprofesionale autorizate a cărei autorizație s-a retras în conformitate cu primul paragraf al prezentului alineat își pierd dreptul la majorarea ajutorului prevăzută la articolul 110e alineatul (2) din Regulamentul (CE) nr. 1782/2003.
Articolul 171ae
Obligațiile producătorilor
(1) Un producător nu poate fi membru al mai multor organizații interprofesionale.
(2) Producătorul membru al unei organizații interprofesionale trebuie să livreze bumbacul produs unei întreprinderi de egrenat care aparține de aceeași organizație interprofesională.
(3) Participarea producătorilor la o organizație interprofesională autorizată trebuie să fie rezultatul unei aderări voluntare.
Articolul 171af
Comunicări către producători
(1) Statele membre comunică cultivatorilor de bumbac, până la data de 31 ianuarie a anului respectiv:
(a)
soiurile autorizate; cu toate acestea, soiurile autorizate în conformitate cu articolul 171aa după data în cauză trebuie comunicate cultivatorilor înainte de data de 15 martie a aceluiași an;
(b)
criteriile de autorizare a terenurilor;
(c)
densitatea minimă a plantelor de bumbac prevăzută la articolul 171ab;
(d)
practicile agronomice impuse.
(2) În cazul retragerii autorizației pentru un soi, statele membre informează în acest sens cultivatorii până la 31 ianuarie pentru însămânțarea din anul următor.”
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 1 ianuarie 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 noiembrie 2008.